ได้เวลาช้อน BLAND ธุรกิจยังแจ่ม-อัดแน่นปัจจัยบวก!
ได้เวลาช้อน BLAND หลัง Sell on Fact โบรกฯ เชียร์ "ซื้อ" ขาดใจ อัพเป้าใหม่ 2.80 บาท มองแนวโน้มธุรกิจยังแจ่ม เตรียมรับปัจจัยบวกเพียบ!
17 ก.พ. 2560

ได้เวลาช้อน BLAND หลัง Sell on Fact โบรกฯ เชียร์ “ซื้อ” ขาดใจ อัพเป้าใหม่ 2.80 บาท มองแนวโน้มธุรกิจยังแจ่ม เตรียมรับปัจจัยบวกเพียบ!
“ข่าวหุ้นธุรกิจออนไลน์” ได้ทำการสำรวจข้อมูลบทวิเคราะห์ของบริษัท บางกอกแลนด์ จำกัด (มหาชน) หรือ BLAND หลังบริษัทรายงานงบออกมาดีกว่าคาด แต่เกิดแรงขาย Sell on Fact ออกมาอย่างหนัก 2 วันต่อเนื่อง นับตั้งแต่ราคาหุ้นอยู่ที่ระดับ 1.83 บาทต่อหุ้น เมื่อวันที่ 15 ก.พ.60 ล่าสุดปิดตลาดวานนี้อยู่ที่ 1.80 บาท ปรับตัวลง 0.03 บาท หรือ 1.64% ด้วยมูลค่าซื้อขาย 534.13 ล้านบาท
อย่างไรก็ตาม นักวิเคราะห์มองว่าเป็นโอกาสในการเข้าสะสมหุ้น BLAND เนื่องจากธุรกิจของบริษัทยังมีปัจจัยบวกจากการพัฒนาที่ดินเมืองทองธานี ซึ่งคาดว่าจะเป็นการเพิ่มมูลค่าให้กับธุรกิจอสังหาริมทรัพย์ที่อยู่ในพื้นที่ดังกล่าวได้ขณะที่ผลประกอบการก็ออกมาเป็นที่น่าประทับใจ ขณะที่มีอัพไซด์ 55.56% จากราคาเป้าหมายสูงสุด 2.80 บาท
ทั้งนี้บริษัทรายงานผลการดำเนินงานไตรมาส 3/60 สิ้นสุดวันที่ 31 ธ.ค.59 (รวมบริษัทย่อย)มีกำไร 865.27 ล้านบาท เพิ่มขึ้น 199.84% จากปีก่อนกำไร 288.57 ล้านบาท ขณะที่ช่วง 9 เดือนแรกมีกำไร 1.73 พันล้านบาท ลดลง 53.08% จากปีก่อนกำไร 3.69 ล้านบาท
สำหรับผลการดำเนินงานไตรมาสดังกล่าวเพิ่มขึ้นเนื่องจากบริษัทมีรายได้จากการขายเพิ่มขึ้น 2.48 พันลบ. คิดเป็นเพิ่มขึ้นร้อยละ 475.9 โดยมีการโอนที่ดิน รวมทั้งรายได้ค่าเช่าและค่าบริการเพิ่มขึ้น
 
ด้านนักวิเคราะห์ บล.โนมูระ พัฒนสิน ระบุในบทวิเคราะห์ โดยแนะนำ “ซื้อ” BLAND ให้ราคาเป้าหมาย 2.80 บาท จากแผนธุรกิจที่จะกลับมาเป็นเชิงรุกอีกครั้ง ทั้งนี้คงมุมมองบวกต่อ BLAND ทั้งงบไตรมาส 3/59/60 ที่ดีกว่าคาด 4% และการพัฒนาในเชิงพื้นฐานยังดีต่อเนื่อง ขณะที่ราคาหุ้นอยู่ในจุดที่สามารถเข้าลงทุนได้ มี Downside ต่อราคาน้อย โดยมี P/BV เพียง 0.84 เท่า และยังเหลือการซื้อหุ้นคืนรอบนี้อีก 20 ล้านหุ้น (สิ้นสุด 28 ก.พ.60) รวมถึงมี Div yield ราว 3.6% ทั้งนี้หากราคาปรับตัวลงจากผลกระทบภายนอกถือเป็นโอกาสเข้าลงทุนที่ดี
นอกจากนี้ยังมีมุมมองเชิงบวกที่ดินเมืองทองธานี โดย IBIS (รร. 3 ดาว) จะเปิดแล้วสิ้นก.พ. นี้ (เร็วกว่าแผน 1 เดือน) ขณะที่ ออฟฟิศให้เช่าและศูนย์การค้า (The portal) ยังคงกำหนดเปิดในครึ่งปีแรก 60ขณะที่ โครงการอื่นๆยังดำเนินการตามแผนรวมถึง รถไฟฟ้าสายสีชมพู (บริษัทคาดว่าจะเซ็นสัญญาทันครึ่งปีแรกของปี 60) โดยราคาหุ้นที่ปรับลงมา มองว่าเป็นโอกาสเข้าซื้อลงทุน
 
อนึ่ง BLAND รายงานผลการซื้อหุ้นคืนกรณีเพื่อการบริหารทางการเงินเมื่อวันที่ 15 ก.พ.2560 จำนวนรวมของหุ้นที่ซื้อคืนในโครงการจนถึงปัจจุบัน 909,374,600หุ้น คิดเป็น 4.40% ของจำนวนหุ้นที่ซื้อคืนต่อจำนวนหุ้นที่ชำระแล้ว
โครงการซื้อหุ้นคืนผ่านตลาดหลักทรัพย์จะครบกำหนดโครงการในวันที่ 28 ก.พ.2560 โดยจำนวนหุ้นที่จะซื้อคืนสูงสุดตามโครงการ 911,235,071 หุ้น คิดเป็น 4.41% ของจำนวนหุ้นที่จะซื้อคืนสูงสุดต่อจำนวนหุ้นที่ชำระแล้ว
 
*ทั้งนี้ข้อมูลที่มีการนำเสนอข้างต้น เป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น และมิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆ การตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความในเอกสารนี้หรือไม่ก็ตาม ล้วนเป็นผลจากการใช้วิจารณญาณของผู้อ่าน